Endamálið við arbeiðsumhvørvislógini er at 1) virka fyri einum tryggum og heilsugóðum arbeiðsumhvørvi samsvarandi teknisku og sosialu gongdini í samfelagnum 2) at skapa grundarlag fyri, at virkini sjálv kunnu loysa sínar trygdar- og heilsuspurningar undir eftirliti av Arbeiðseftirlitinum. Í høvuðsheitum fevnir lógin um arbeiði gjørt fyri arbeiðsgevara á landi. Viðvíkjandi trygdar- og heilsuligum tiltøkum á virkjum er m. a. ásett, at: Á virkjum við millum einum og níggju starvsfólkum eigur mest møguligt persónligt samband at vera millum stjóran, arbeiðsleiðarar og starvsfólk um trygd og heilsu Á virkjum við 10 ella fleiri starvsfólkum skal arbeiðið viðvíkjandi trygd og heilsu samskipast. Trygdarbólkar skulu setast. Trygdarumboðið umboðar arbeiðsfólkini í bólkinum. Á virkjum við 20 ella fleiri starvsfólkum skal skipast trygdarnevnd. Nevndin skal fyriskipa, leiða, ráðgeva, kunna og hava eftirlit við tí trygdar- og heilsuliga arbeiðinum á virkinum Arbeiðsgevarin fíggjar arbeiðið, ið stendst av virkseminum hjá trygdarumboðnum. Limirnir í trygdarskipanini eru vardir móti uppsøgn og aðrari avmarking av egnum viðurskiftum eins og álitisumboð. Um limur skal sigast upp, hevur arbeiðsgevarin skyldu minst eina viku frammanundan til at kunna Arbeiðseftirlitið um hetta. Í høvuðsheitum skal arbeiðsgevarin syrgja fyri, at viðurskiftini, hvat trygd og heilsu viðvíkur, eru góð, bæði tá tað snýr seg um arbeiðsplássið, arbeiðsgongdina og í sambandi við tøknilig hjálpartól og evni og tilfar. Arbeiðsgevarin skal: tryggja sær, at arbeiðið verður gjørt forsvarliga. kunna arbeiðsfólkini um møguligar vanlukkur og heilsuvandar, ið eru tengdir at arbeiði teirra upplæra og leiðbeina arbeiðsfólkið um, hvussu arbeiðið verður gjørt syrgja fyri, at samstarvið um trygd og heilsu fer fram sambært lógini kunna trygdarumboðini og álitisfólkini um tey boð, Arbeiðseftirlitið skrivliga hevur givið seta í verk kanning, royndir og eftirlit, um Arbeiðseftirlitið krevur tað Lógin sigur, at arbeiðsfólk í høvuðsheitum skulu hava eina hvíldartíð, ið er minst 11 samfeldar tímar. Arbeiðsfólk mugu heldur ikki regluliga arbeiða sunnu- og halgidagssamdøgur. Børn, ið ikki eru fylt 14 ár, mugu ikki hava vinnuligt arbeiði. Undantikið er tó lættari hjálpararbeiði tveir tímar um dagin. Ung mugu ikki arbeiða meira enn 10 tímar íalt um dagin. Ungfólk, sum ikki eru fylt 18 ár, skulu hava hvíldartíð, sum er í minsta lagi 12 tímar um samdøgrið. Lógin hevur til endamáls at veita fíggjarligan stuðul í sambandi við mista inntøku vegna: 1) sjúku 2) skaðatilburð 3) fráveru áðrenn føðing vegna heilsuvanda fyri móður ella barn Hesin stuðul verður tó ikki veittur, um persónurin hevur rætt til løn undir sjúku ella aðrar veitingar, sum eru endurgjald vegna mista inntøku vegna sjúku. Rætt til dagpening hava løntakarar, herímillum sjómenn, sum hava hýru við føroyskum ella útlendskum fari. Eisini hava útróðrarmenn og sjálvstøðugt vinnurekandi, sum ikki ella í lítlan mun hava arbeiðsmegi aftrat sær, persónar, sum hava teknað trygging, og persónar við álvarsliga sjúkum hjúnarfelaga ella barni rætt til dagpengar, um læknin heldur, at viðkomandi er um tann sjúka. Persónur, ið fær dagpening, skal vera fyltur 16 ár og má ikki vera eldri enn 70 ár. Aðrar treytir eru, at persónurin hevur fastan bústað og fulla skattskyldu í Føroyum. Persónurin skal hava arbeitt í minst 20 tímar tilsamans síðstu fimm vikurnar undan sjúkrafráveru. Gjald úr ALS er at javnmeta við vanligt lønt arbeiði. Inntøkugrundarlagið er í høvuðsheitum meðalinntøkan síðstu fimm vikurnar undan sjúkrafráveruni. Dagpeningaupphæddin er í mesta lagi 80% av lønini sambært sáttmála millum Føroya Arbeiðsgevarafelag og Føroyar Arbeiðarafelag, íroknað viðbøtur. Av hesum verður eisini frítíðarløn roknað, sum fer í grunn. Umsóknarfreistin er í seinasta lagi 30. dagin eftir fyrsta fráverudag–tá kann dagpeningur játtast frá og við fyrsta sjúkradegi. Dagpengamóttakarin hevur sjálvur ábyrgdina av, at fráboðanin verður latin Almannastovuni rættstundis. Dagpeningur verður veittur í mesta lagi 40 vikur frá fyrsta fráverudegi í 12 mánaðir. Landskassin rindar dagpeningin, tó skal arbeiðsgevarin rinda fyri fyrsta og annan fráverudag, har ein arbeiðsgevari er. Toll- og Skattstova Føroya krevur peningin frá arbeiðsgevarunum. Endamálið við lógini er at beina burtur allan mismun vegna kyn, tó so at øðrum kyninum kunnu verða tryggjað serlig rættindi, um tey verða givin fyri at røkka endamálinum við lógini. Kvinnur og menn skulu hava eins møguleikar til útbúgving og arbeiði og yrkisliga og mentanarliga menning. Meginreglan er, at hvørki beinleiðis ella óbeinleiðis er loyvt at gera mismun á fólki vegna kyn. Arbeiðsgevari kann ikki gera mismun vegna kyn í sambandi við starvssetan, uppsøgn, starvsmeting, lønarflokking, starvsflyting, starvsuppflyting, farloyvi, arbeiðsumstøður og framíhjárættindi. Kvinnur og menn skulu hava eins løn og ágóða annars fyri sama arbeiði. Hetta er eisini galdandi fyri arbeiði, ið verður mett at hava sama virði. Arbeiðsgevari skal geva kvinnum og monnum eins møguleikar til t. d. útbúgving, eykaútbúgving, umskúling og økt starvsføri. Fólk, sum halda seg hava verið fyri mismuni vegna kyn, kunnu kæra til javnstøðunevndina. Galdandi semingslóg er frá mai 2013. Lógin fevnir um allan arbeiðsmarknaðin, og sostatt verða talan ein sama seminsstovn á almenna og privata arbeiðsmarknaðinum. Lógin ásetur, hvørjar mannagongdir skulu verða fylgdar, um partarnir á arbeiðsmarknaðinum ikki semjast um nýggjar sáttmálar. Meira nágreiniliga ásetur lógin, at tá partarnir staðfesta, at samráðingarnar ikki bera á mál, verður semingsmaðurin tilkallaður. Semingsmaðurin er valdur av pørtunum á arbeiðsmarknaðinum. Hann hevur heimild til at kalla partarnar til samráðingar, og partarnir hava skyldu at fylgja hesum. Hann kann útseta møguligan arbeiðssteðg í upp til eina viku. Harafturat kann semingsmaðurin, um hann metir at samráðingarnar ikki hava verið førdar til fulnar, heita á partarnar um at fara undir aftur samráðingar og útseta semingina, til hesar samráðingar eru lidnar. Semingsmaðurin kann, tá hann metir tíðina vera búna til tess, leggja uppskot fyri partarnar. Hesir kunnu so sambært teirra innanhýsis mannagongdum taka avger um, hvørt tikið verður undir við semingsuppskotinum ella ikki. Semingsuppskot skulu dyljast inntil báðir partar hava svarað. Semingsmaðurin kann leggja fleiri uppskot fyri partarnar, men ofta velur semingsmaðurin ikki at leggja uppskot fyri partarnar, fyrrenn hann er hampuliga sikkur í, at tikið verður undir við tí, og leggur sostatt bara eitt uppskot fyri partarnar. So leingi sáttmálin er í gildi, ella partarnir eru í seming, er friðarskyldan galdandi. Tað vil siga, at hvørgin parturin kann seta tiltøk so sum verkfall ella verkbann í verk. Um so er, at ein semingsroynd ikki røkkur á mál, kunnu partarnir seta tiltøk í verk. Tó hevur Føroya Arbeiðsgevarafelag avtalað við fakfeløgini, at í minsta lagi 48 tímar skulu ganga, frá, at arbeiðssteðgur er fráboðaður, til hann kann byrja. Sama ger seg galdandi á almenna arbeiðamarknaðinum. Fasti Gerðarrættur er trætuloysnarstovnurin fyri føroyska arbeiðsmarknaðin og varð settur á stovn 1. apríl 2006. Stovnurin er skipaður við sáttmála, sum allir partar á arbeiðsmarknaðinum hava skrivað undir og við løgtingslóg. Nevndin fyri Fasta Gerðarrættin er mannað við umboðum frá pørtunum á arbeiðsmarknaðinum. Trimum frá arbeiðsgevarasíðuni og trimum frá løntakarasíðuni. Hesi velja síðan saman ein formann. Fasti Gerðarrættur skal loysa trætur, ósemjur og ivamál á føroyska arbeiðsmarknaðinum. Eisini skal stovnurin savna, menna og kunna um føroyska arbeiðsmarknaðarrætt. Er talan um trætur, sum snúgva seg um brot á sáttmálar, verða tey altíð at leggja fyri Fasta Gerðarrætt. Er talan um trætur, sum snúgva seg um tulking av sáttmálum, kunnu partarnir antin í kollektiva sáttmálanum ella frá ferð til ferð avtala at leggja málið fyri Fasta Gerðarrætt. Um so er, at partar á arbeiðsmarknaðinum ikki hava undirskrivað sáttmálan um Fasta Gerðarrætt, og um teir heldur ikki hava aðra nøktandi skipan fyri trætuloysnir, er ásett í semingslógini, at teir skulu brúka Fasta Gerðarrætt. Til ber at síggja sáttmála um Fasta Gerðarrætt, lóg, sáttmálapartar, úrskurðir v. m. á heimasíðuni hjá Fasta Gerðarrætti www. fg. fo